b'\n_START_ARTICLE_\nSaab 90 Scandia\n_START_PARAGRAPH_\nSaab 90 Scandia on ruotsalaisen SAAB-lentokonetehtaan ensimm\xc3\xa4inen matkustajalentokone ja sellaisena yhti\xc3\xb6n ensimm\xc3\xa4inen siviililentokone._NEWLINE_Kun vuonna 1944 oli selv\xc3\xa4\xc3\xa4, ett\xc3\xa4 toinen maailmansota p\xc3\xa4\xc3\xa4ttyisi pian, Saab pyrki p\xc3\xa4\xc3\xa4sem\xc3\xa4\xc3\xa4n sodan j\xc3\xa4lkeisille siviilikonemarkkinoille. My\xc3\xb6s Saab-henkil\xc3\xb6auton kehitt\xc3\xa4minen oli konversiota sotataloudesta.\n_START_SECTION_\nSuunnittelu\n_START_PARAGRAPH_\nSaab 90-koneen suunnittelu alkoi helmikuussa 1944. Koneesta tuli suorituskyvylt\xc3\xa4\xc3\xa4n DC-3:\xc3\xa4 jonkin verran parempi, mutta muotoilultaan modernimpi, niin kutsuttu nokkapy\xc3\xb6r\xc3\xa4kone. Enin lentoonl\xc3\xa4ht\xc3\xb6paino oli 16\xc2\xa0500\xc2\xa0kg ja kiitoratavaatimus nousussa 1\xc2\xa0200\xc2\xa0 metri\xc3\xa4. Matkanopeus oli 370 km/h sek\xc3\xa4 kantama 2\xc2\xa0350 kilometri\xc3\xa4. Hy\xc3\xb6tykuorma oli 2\xc2\xa0900 kg. Prototyyppi lensi marraskuussa 1946. Siihen sopi 24\xe2\x80\x9332 matkustajaa. Matkustamossa oli aikansa tavan mukaan yksi k\xc3\xa4yt\xc3\xa4v\xc3\xa4 ja istuimet kaksittain sen molemmin puolin, eli istumaj\xc3\xa4rjestys oli 2+2. Ruotsalainen lentoyhti\xc3\xb6 Aktiebolaget Aerotransport, joka on SAS:n edelt\xc3\xa4j\xc3\xa4, tilasi 11 Saab-konetta. Ne tulivat k\xc3\xa4ytt\xc3\xb6\xc3\xb6n vuonna 1950. Koneita myytiin my\xc3\xb6s Brasiliaan, muttei muualle, sill\xc3\xa4 lentokonemarkkinat olivat voimakkaasti kansallisesti rajattuja._NEWLINE_Ruotsin ilmavoimien Saab 29 Tunnan -h\xc3\xa4vitt\xc3\xa4j\xc3\xa4n m\xc3\xa4\xc3\xa4r\xc3\xa4lt\xc3\xa4\xc3\xa4n ylimitoitettu tilaus aiheutti sen, ett\xc3\xa4 Saab joutui hajauttamaan siviilikoneen tuotannon osin Fokkerin tehtaalle Hollantiin. T\xc3\xa4ss\xc3\xa4 on voitu hakea my\xc3\xb6s laajempaa yhteysty\xc3\xb6t\xc3\xa4 kahden pienen lentokonetehtaan v\xc3\xa4lill\xc3\xa4. Saab Scandian valmistus p\xc3\xa4\xc3\xa4ttyi vuonna 1954._NEWLINE_Brasilialainen VASP osti vuonna 1957 kaikki SAS:n Saab 90-koneet._NEWLINE_Koneen viimeinen lento tehtiin 22. hein\xc3\xa4kuuta 1969._NEWLINE_Viisi Saab Scandiaa tuhoutui Brasiliassa lento-onnettomuuksissa, kolme onnettomuutta johti kaikkiaan 64 ihmisen kuolemaan.\n_START_SECTION_\nJ\xc3\xa4ljell\xc3\xa4 oleva kone\n_START_PARAGRAPH_\nVain yksi 90 Scandia, PP-SQR, on en\xc3\xa4\xc3\xa4 olemassa. Se on museon pihassa Bebedourossa, Brasiliassa.'